C 48/18

Oznámenie, ktorým sa mení oznámenie o začatí antisubvenčného konania týkajúceho sa dovozu výrobkov z nekonečného skleneného vlákna s pôvodom v Egypte

(2020/C 48/11)

Komisia 7. júna 2019 uverejnila oznámenie o začatí antisubvenčného prešetrovania týkajúceho sa dovozu výrobkov z nekonečného skleneného vlákna s pôvodom v Egypte (1) (ďalej len „oznámenie zo 7. júna 2019“). V bode 3 oznámenia zo 7. júna 2019 si Komisia výslovne vyhradila právo prešetriť ďalšie relevantné subvencie, ktoré môžu byť odhalené v priebehu prešetrovania. Komisia našla počas prešetrovania ďalšie dôkazy o relevantných subvenciách, ktoré neboli zahrnuté v uvedenom oznámení. Preto Komisia v súlade s článkom 10 ods. 7 nariadenia Európskeho parlamentu a Rady (EÚ) 2016/1037 (2) (ďalej len „základné nariadenie“) považuje za odôvodnené zahrnúť tieto subvencie do rozsahu pôsobnosti súčasného prešetrovania a zodpovedajúcim spôsobom zmeniť oznámenie zo 7. júna 2019. Ďalšie informácie možno nájsť v poznámke k spisu, ktorý je zainteresovaným stranám k dispozícii na nahliadnutie.

1. Ďalšie prešetrované subvencie

Príslušná časť bodu 3 oznámenia zo 7. júna 2019 znie takto:

„Navrhovateľ ďalej tvrdí, že výrobcovia prešetrovaného výrobku z Egypta sú okrem subvencií, ktoré poskytuje priamo vláda Egypta, takisto zvýhodňovaní vďaka subvenciám priamo poskytovaným vládou Egypta alebo prostredníctvom egyptských subjektov v rámci spolupráce medzi Egyptom a Čínskou ľudovou republikou s cieľom podporiť investície v osobitnej hospodárskej zóne (Čínsko-egyptská suezská zóna hospodárskej a obchodnej spolupráce – China-Egypt Suez Economic and Trade Cooperation Zone). Podnet obsahuje dôkazy o dohodách o spolupráci medzi čínskou a egyptskou vládou, ako aj o úveroch od čínskych subjektov vlastnených alebo kontrolovaných štátom egyptským bankám v štátnom vlastníctve. So zreteľom na ciele týchto dohôd a úverov navrhovateľ tvrdí, že takéto úvery zvýhodňujú vyvážajúceho výrobcu v čínskom vlastníctve v Egypte.

Navrhovateľ ďalej tvrdí, že uvedené opatrenia predstavujú subvencie, pretože zahŕňajú finančný príspevok od vlády Egypta (vrátane verejnoprávnych subjektov) a poskytujú výhodu vyvážajúcim výrobcom prešetrovaného výrobku. Údajne sú obmedzené len na určité podniky, odvetvia alebo skupinu podnikov a/alebo sú podmienené uskutočnením vývozu, a preto sú špecifické a napadnuteľné. Na základe toho sa zdá, že výška údajných subvencií je v prípade Egypta významná.“

Pri prešetrovaní sa našli ďalšie dôkazy o finančných tokoch týkajúcich sa úverov v rámci preferenčnej politiky, ktoré neboli zohľadnené v bode 3 oznámenia zo 7. júna 2019. Komisia konkrétne v priebehu prešetrovania zistila, že popri úveroch uvedených v podnete, ktoré sa vyvážajúcim výrobcom poskytovali prostredníctvom egyptských bánk v štátnom vlastníctve, existovali aj úvery, ktoré čínske subjekty vlastnené alebo kontrolované štátom poskytovali priamo jedinému vyvážajúcemu výrobcovi v Egypte a nepriamo prostredníctvom jeho prepojených spoločností usadených v Čínskej ľudovej republike. Keďže toto preferenčné financovanie možno pripísať vláde Egypta, Komisia ho musí v rámci prebiehajúceho konania tiež prešetriť.

V prešetrovaní sa takisto ukázalo, že spolupráca medzi vládou Egypta a vládou Čínskej ľudovej republiky mohla mať vplyv aj na iné subvenčné praktiky než prevod finančných prostriedkov prostredníctvom preferenčných úverov (ako napríklad poskytovanie pôdy za menej ako primeranú odplatu). Komisia tento prvok podrobnejšie preskúma v rámci tohto prešetrovania.

Preto sa v súlade s článkom 10 ods. 7 základného nariadenia doplní do oznámenia zo 7 júna 2019 nasledujúci text, a to bezprostredne po texte uvedenom vyššie:

„Komisia našla v priebehu prešetrovania ďalšie dôkazy o úveroch v rámci preferenčnej politiky, ktoré čínske subjekty vlastnené alebo kontrolované štátom poskytovali priamo spoločnosti Jushi Egypt a/alebo nepriamo prostredníctvom materskej spoločnosti spoločnosti Jushi Egypt v Čínskej ľudovej republike.

Komisia našla v súvislosti s týmito úvermi dôkazy o tom, že zahŕňajú finančný príspevok, ktorý možno pripísať vláde Egypta, a zvýhodňujú vyvážajúceho výrobcu prešetrovaného výrobku. Tieto úvery sa podľa všetkého poskytujú len určitým podnikom, odvetviam alebo určitej skupine podnikov a/alebo sú podmienené uskutočnením vývozu, a preto sú špecifické a napadnuteľné. Výška týchto úverov podľa všetkého zahŕňa značné subvencovanie.

Komisia v priebehu prešetrovania identifikovala aj ďalšie prvky spolupráce medzi Egyptom a Čínskou ľudovou republikou, ktoré môžu byť relevantné pre preskúmanie ďalších subvenčných praktík, ako je poskytovanie pôdy za nižšiu než primeranú odplatu.“

2. Procesné otázky

2.1. Postup stanovenia subvencovania: vyvážajúci výrobcovia

V súlade s článkom 10 ods. 7 základného nariadenia sa všetky dotknuté zainteresované strany, ktorých sa týka zahrnutie týchto subvencií do rozsahu pôsobnosti prešetrovania (vrátane vlády Čínskej ľudovej republiky), vyzývajú, aby písomne oznámili svoje stanoviská, predložili informácie a poskytli podporné dôkazy týkajúce sa týchto subvencií. Vzhľadom na obmedzený rozsah pôsobnosti prešetrovania nových subvencií by pripomienky k týmto subvenciám v súčasnom antisubvenčnom prešetrovaní mali byť Komisii doručené do 15 dní odo dňa uverejnenia tohto oznámenia v Úradnom vestníku Európskej únie.

Komisia si s cieľom získať informácie, ktoré považuje za potrebné na účely svojho prešetrovania v súvislosti s týmito novými subvenciami, vyžiada od orgánov Egypta a Čínskej ľudovej republiky, ako aj od spoločnosti Jushi Egypt a jej prepojených spoločností v Čínskej ľudovej republike doplňujúce informácie. Odpovede na tieto žiadosti sa musia poskytnúť do 15 dní odo dňa uverejnenia tohto oznámenia. Kópiu týchto žiadostí možno nájsť v spise, ktorý je zainteresovaným stranám k dispozícii na nahliadnutie.

Zhrnutie hlavných prvkov týkajúcich sa týchto subvencií možno nájsť v spise, ktorý je zainteresovaným stranám k dispozícii na nahliadnutie.

Vláda Egypta bola vyzvaná na konzultácie.

2.2. Vypočutia

Podľa článku 10 ods. 12 základného nariadenia môžu všetky zainteresované strany do 15 dní odo dňa uverejnenia tohto oznámenia v Úradnom vestníku Európskej únie požiadať aj o vypočutie Komisiou.

Časový rámec vypočutí uvedený v bode 5.7 oznámenia zo 7. júna 2019 sa v tomto prešetrovaní uplatňuje aj naďalej.

2.3. Ostatné procesné otázky

Na toto prešetrovanie sa v príslušných prípadoch naďalej uplatňujú ostatné procesné pravidlá uvedené v bodoch 3, 4, 5, 6, 7, 8, 9, 10, 11 a 12 oznámenia zo 7. júna 2019.

(1) Ú. v. EÚ C 192, 7.6.2019, s. 30.

(2) Nariadenie Európskeho parlamentu a Rady (EÚ) 2016/1037 z 8. júna 2016 o ochrane pred subvencovanými dovozmi z krajín, ktoré nie sú členmi Európskej únie (Ú. v. EÚ L 176, 30.6.2016, s. 55).